דיווה די

דיווה די היא דמות דראג קווין המגולמת על ידי האמן דניאל יאיר (נולד ב-10 בנובמבר 1971), והיא מלכת הדראג הפעילה הוותיקה ביותר בישראל המופיעה מזה כ-30 שנים.

ביוגרפיה

יאיר גדל במשפחה חילונית בירושלים. בצעירותו למד בלט קלאסי ואופרה, ואף דגמן תקופה מסוימת. בתחילת שנות ה-90 עבד כרקדן מועדונים בירושלים. כבר בראשית דרכו הופיע במראה עמום מגדרית. תחילה כונה על ידי העיתונות 'דני הכתום' או 'דני השקוף' על שם תלבושות שנהג ללבוש ובהמשך קיבל את שם הבמה דני רקדני, מאיש חיי הלילה הירושלמי ינקי בכר. בנערותו היה חובב של סרט הקאלט מופע הקולנוע של רוקי וביום הולדתו ה-16 הופיע בהקרנה פעילה של הסרט שהייתה גם הפעם ה-300 בה צפה בו. מרבית הופעותיו בתקופה זו היו דווקא מחוץ לסצנת המועדונים הגאים של ירושלים. הופעת הדראג המקצועית הראשונה שלו הייתה ב-1 באוגוסט 1990 והופעותיו הראשונות היו בחצר החאן. בהיעדר מלכות דראג מבוגרות יותר ללמוד מהן את התחום, נעזר יאיר בספרים וסרטים מחו"ל. סיפור אהבה בשלושה פרקים השפיע עליו לדבריו במיוחד.

יאיר הוא בעל תואר שני בספרות השוואתית מהאוניברסיטה העברית. במחקרו האקדמי בחן את הייצוג המגדרי של דמויות הנשים בתיאטרון השייקספירי (אשר גולמו במקור על ידי גברים). לטענתו, דראג איננו עוסק בנשים ובנשיות בלבד, אלא מהווה מעין מגדר בפני עצמו המאמץ גם אספקטים קיצוניים של התנהגויות שמיוחסות לנשיות אך מותיר על כנם גם דפוסי ההתנהגות המזוהים כגבריים בו בזמן.

על אף שהופעותיו אינן מכילות בהכרח תוכן פוליטי מפורש, יאיר מתייחס לעצם אמנות הדראג בכלל, ולבחירה לפתח את הדראג הירושלמי בפרט כאל אמנות פוליטית. לתקופה מסוימת בצעירותו אף חי בירושלים כשהוא לובש דראג גם שלא במסגרת הופעות

דיווה די

את השם דיווה די אימץ יאיר בשנת 1994. עד שנת 1998 הופיעה דיווה די במופעי סולו, ואז הקימה יחד עם האמנית סילבי ורסקו (ארז מור מושיוב) את הצמד 'תאומות הנשייה' שהופיע במשך שנה במופע בשם דראגסטור בתיאטרון צוותא. בשנת 2001 השתתפו הצמד במופע בשם 'עקב בצד אגודה'. ב-1995 השתתפה בפתיחת התערוכה 'זז בין המינים'. דיווה די הנחתה את מצעדי הגאווה הראשונים בירושלים בשנים 2002 ו-2003.

ב-2004 הקימה דיווה די יחד עם אמניות הדראג הירושלמיות גלינה פור דה-ברה, טלולה בונט, קיארה דופלה, ג'ינג'ר וליידי דיי את הרכב 'פאות קדושות' בתיאטרון החאן. בשנת 2007 הופיעה עם ההרכב בסן פרנסיסקו כחלק מחגיגות 25 שנה לקהילה היהודית הרפורמית, קהילת "שער הזהב". ב-2009 השתתפה כחלק מההרכב בסדרה תמיד אותו חלום וב-2015 השתתפה עם ההרכב גם בתוכנית הבידור 'הכל הולך'. בשנת 2014 עלה מופע מחודש של פיאות קדושות בבימויו של אמיר פרישר גוטמן שעיצוב התלבושות והפאות אליו נעשה על ידי דיווה די בשיתוף עם אלה קולסניק.

ב-2016 הופיעה בתפקיד עצמה בהפקה הישראלית של בנות הזהב. בשנת 2012 עלתה דיווה די גם במופע יחיד בשם 'מסקנות ותאונות'.

כמלכת הדראג הוותיקה בישראל, דמותה של דיווה די מתייחסת רבות לגילה, כמו גם ל'תלמידות' הרבות שחנכה לאורך השנים ('בנותיה'). דמותה מתאפיינת בהומור שחור ובוטה והיא מרבה ללגלג על עמיתותיה הצעירות ממנה, על הקהל ועל עצמה.

חיים אישיים
לאחר שנים ארוכות של מגורים בירושלים, עבר יאיר להתגורר בתל אביב בעקבות הרצח במצעד הגאווה בירושלים ב-2015. מלבד תחום הדראג עובד יאיר גם כמאפר, סטייליסט, מורה לפיתוח קול ומנחה שחקנים ומלכות דראג.

בשנת 2021, אימץ יאיר את השם דיווה די באופן רשמי, ושמו בתעודת הזהות דניאל דיווה די יאיר.

קישורים חיצוניים

 
 רועי יולדוס רוזנצוויג, על הבמה היא היסטריה: דיוה D במופע סולו חדש, באתר מאקו, 26 בדצמבר 2012
 Jacob Newberry, Diva D, the Godmother of Jerusalem Drag, Can’t Leave the Holy City Alone, Tablet, 23 march 2016,

הערות שוליים

דראג בישראל
אמנים ישראלים הידועים בשם במה
שחקנים להט"בים ישראלים
ישראלים שנולדו ב-1971